Επείγουσα ανακοίνωση για τους Έλληνες που βρίσκονται εγκλωβισμένοι στο διεθνές αεροδρόμιο Stansted του Λονδίνου εξέδωσε η Πρεσβεία της Ελλάδας στη βρετανική πρωτεύουσα.

Στην ανακοίνωση τονίζεται ότι η μη πραγματοποίηση των δρομολογίων οφείλεται στην απαγόρευση πτήσεων μεταξύ Ελλάδος και Ηνωμένου Βασιλείου, γεγονός που, όπως αναφέρει, γνώριζαν όλες οι εταιρείες.

Η πρεσβεία σημειώνει ότι όσοι δεν έχουν άλλο τρόπο να επιστρέψουν, θα πρέπει να επιστρέψουν στις πόλεις διαμονής τους και από αύριο Πέμπτη να εγγραφούν στην κατάσταση των αιτούντων επαναπατρισμό.

Άτομα που ανήκουν σε ευαίσθητες ομάδες ή δεν έχουν δυνατότητα διαμονής στο Ηνωμένο Βασίλειο, παρακαλούνται να ενημερώσουν την Πρεσβεία και να υποβάλουν αίτημα προτεραιότητας.